Σε ένα ακόμη βήμα για την ψηφιοποίηση των καταχωρήσεων των συναλλαγών μεταξύ επιχειρήσεων τώρα και στη λιανική, προχώρησε η Ανεξάρτητη Αρχή Δημοσίων Εσόδων (ΑΑΔΕ).

Με απόφαση του διοικητή της ΑΑΔΕ, Γιώργου Πιτσιλή (προς δημοσίευση στην Εφημερίδα της Κυβέρνησης), ορίζονται οι προδιαγραφές αναβάθμισης των ταμειακών μηχανών οι οποίες θα συνδέονται on line με το σύστημα TAXIS. Στη συνέχεια τα στοιχεία των αποδείξεων λιανικής θα διαβιβάζονται στην πλατφόρμα myDATA ανά συναλλαγή.

Με τις προδιαγραφές αυτές εισάγεται ένα νέο στοιχείο στις αποδείξεις λιανικής.

Πρόκειται για το QR Code σύμφωνα με το οποίο θα αποδεικνύεται η εγκυρότητα της απόδειξης.

Με αυτό τον τρόπο θα είναι δυνατόν να ελέγχεται αν το παραστατικό που εκδόθηκε από την επιχείρηση είναι το ίδιο με αυτό που έχει καταχωρηθεί στην πλατφόρμα (myDATA).

To επόμενο χρονικό διάστημα η ΑΑΔΕ θα προχωρήσει στην οριστικοποίηση των τεχνολογιών ελέγχου των παραστατικών αυτών.